**Extras din**

***Metodologia de organizare a alegerilor și desemnare a membrilor Consiliului Studiilor Universitare de Doctorat (CSUD), de la Instituția Organizatoare de Studii Universitare de Doctorat Universitatea „Alexandru Ioan Cuza” din Iași - IOSUD UAIC:***

**CAPITOLUL 3**

**Calendarul alegerilor**

**Art. 15.** **13 iulie** se consideră ziua când se declanșează procedura de alegeri de membri pentru CSUD, fiind stabilită de Biroul Executiv al Consiliului de Administrație.

**13 iulie 2020**: sunt convocați în scris (e-mail) prin secretariatele școlilor doctorale, cel puțin cu 7 zile înainte de prima zi a perioadei Adunărilor generale, membrii conducători de doctorat și studenți-doctoranzi ai școlilor doctorale. Listele de alegători la nivelul fiecărei școli doctorale sunt aprobate în cadrul Consiliilor Școlilor Doctorale și transmise către Biroului Electoral Central până la data de **14 iulie 2020**.

**20 iulie pînă la 24 iulie 2020**: în Adunările generale ale conducătorilor de doctorat din școlile doctorale ale Universității „Alexandru Ioan Cuza” din Iaşi se aleg persoanele propuse pentru a face parte din Consiliul Studiilor Universitare de Doctorat (CSUD). Fiecare din cele 14 școli doctorale propune câte un candidat care are dreptul de a conduce doctorate, în țară sau în străinătate și îndeplinește standardele minimale și obligatorii pentru acordarea atestatului de abilitare în vigoare la data desfăşurării alegerilor, aprobate prin ordin al ministrului educației naționale, potrivit art. 219 alin. (1) lit. a) din Legea nr. 1/2011.

Procesul verbal ce conține informații despre modul de desfășurare a Adunării generale, cvorumul întrunit și persoana propusă pentru CSUD este înaintată către Biroul Electoral Central în termen de 48 de ore de la data scrutinului.

**Art. 16.** **20 iulie pînă la 24 iulie 2020**: în Adunările generale ale doctoranzilor fiecărei școli doctorale, convocați prin anunțarea pe pagina web a facultăților/școlilor doctorale sau prin e-mail până cel târziu pe **Ziua 13 iulie 2020**, se aleg doctoranzii propuşi pentru a face parte din Consiliul Studiilor Universitare de Doctorat (CSUD).

Fiecare din cele 14 școli doctorale propune câte un doctorand.

Procesul verbal ce conține informații despre modul de desfășurare a adunării generale, cvorumul întrunit și persoana propusă pentru CSUD este înaintată către Biroul Electoral Central în termen de 48 de ore de la data scrutinului.

**Art. 17.** Candidaţii la funcţia de membru în Consiliul Studiilor Universitare de Doctorat (CSUD), pentru a fi aleşi, trebuie să obţină cel puţin jumătate plus unu din numărul de voturi ale celor participanți la şedinţa de alegeri, dacă numărul participanților reprezintă cel puţin două treimi din numărul total al membrilor.

Dacă nici un candidat nu a obţinut cel puţin jumătate plus unu din voturi, se organizează un nou tur de scrutin la care participă primii doi clasaţi în ordinea descrescătoare a numărului de voturi obţinute. Va fi declarat câștigător candidatul care obține cele mai multe voturi valabil exprimate, cu condiția ca numărul celor care votează să reprezinte cel puţin două treimi din numărul total al membrilor.

În cazul în care nu este îndeplinită condiția de cvorum, respectivul tur de scrutin este reluat indiferent de numărul alegătorilor care au votat.

**Art. 18.** Listele de alegători (conducători de doctorat şi studenţi-doctoranzi) de la facultăţi sunt transmise către Biroul Electoral Central până în data de **14 iulie 2020**.

**Art. 19.** **31 iulie 2020**, între orele 9,00-18,00: în Adunarea generală a conducătorilor de doctorat din Universitate, cu o prezență de 2/3, se aleg 5 membri ai Consiliului Studiilor Universitare de Doctorat (CSUD) dintre conducătorii de doctorat propuși de către fiecare școală doctorală.

În aceeaşi zi, în Adunarea generală a studenţilor-doctoranzi din Universitate, cu o prezență de 2/3, se aleg 2 reprezentanţi ai doctoranzilor în Consiliul Studiilor Universitare de Doctorat (CSUD).

Sunt declaraţi aleşi candidaţii care întrunesc numărul cel mai mare de voturi în ordine descrescătoare.

În caz de egalitate de voturi vor fi considerați câștigători conducătorii de doctorat cu cel mai mare factor Hirsch.

În caz de egalitate de voturi, studenții-doctoranzi vor fi departajați în funcție de media de admitere la doctorat, iar în secundar, de media de finalizare master.

**Rezultatul votului se afişează în data de 31 iulie 2020, între orele 20-22, inclusiv pe site-ul Universității, atât pentru conducătorii de doctorat cât și pentru studenții-doctoranzi, care au obligația să comunice Biroului Electoral Central rezultatul votului.**

**Art. 20.** Eventualele contestații se depun în termen de 48 de ore de la data afişării rezultatului votului pe site, începând cu ziua următoare celei în care s-a efectuat afişarea.

Contestația, formulată în scris, este depusă la registratura Universității şi va fi soluționată de către comisia de contestații constituită conform Hotărârii Senatului UAIC nr. 7/31.10.2019, Hotărârii Senatului nr. 5/30.01.2020 și HS nr. 6/30.01.2020, în maximum 2 zile lucrătoare, calculate începând cu următoarea zi lucrătoare celei în care a fost înregistrată. Răspunsul la contestație este comunicat petentului în termen de 48 de ore de la soluționarea acesteia de către preşedintele comisiei de contestații.

**Art. 21. 06 august 2020 până în data de 12 august 2020** : Rectorul Universității „Alexandru Ioan Cuza” din Iaşi numește prin decizie 9 membri ai Consiliului Studiilor Universitare de Doctorat, astfel: 2 conducători de doctorat, 2 doctoranzi și 5 personalități științifice a căror activitate științifică are o recunoaștere internațională semnificativă și/sau personalități din sectoarele industriale și socio-economice relevante.

**Art. 22.** **Prima Ședință de Senat după data de 12 august 2020**: în şedinţa Senatului din 13 august 2020 se validează alegerile, la propunerea Biroului Electoral Central.